Utilizare remote

NVDA este un cititor de ecran gratuit care oferă tot felul de extensii addon extrem de utile pentru cei care le folosesc. Aceste extensii se instalează pe computer și funcționează numai dacă NVDA este instalat pe acel pc.

Una dintre ele este NVDA Remote. Astăzi am să vă prezint modul său de utilizare.

După ce extensia este instalată și ne asigurăm că e activată, adică rulează pe acel pc, vom intra în meniul NVDA, folosind comanda insert+n. Apoi, primul meniu pe care îl vom observa este acela de preferințe. Nu apăsăm enter, ci ne mișcăm cu săgeată jos până la următorul meniu, instrumente. Navigăm cu săgeată dreapta până auzim „vezi jurnal”, apoi cu săgeată în sus căutăm remote. Apăsăm săgeată dreapta, ne focalizăm pe connect, apăsăm enter, lăsăm opțiunea „client” așa cum e și apoi ne deplasăm cu tab până la o obțiune de conectare. Dacă dorim să fim controlați de altă persoană, cu ajutorul tastei săgeată sus selectăm de aici opțiunea potrivită. Dacă dorim să controlăm, lăsăm așa cum este prestabilit și apăsăm tab, unde vom auzi „host” și vom avea un câmp de editare. Vom introduce acolo „nvdaremote.com”, acesta este hostul principal. Dacă dorim să ne conectăm la alt server de Remote a cărui adresă o cunoaștem, o introducem în câmpul de editare.

Pasul următor este „key”, parola. Cei doi utilizatori trebuie să introducă aceeași parolă în câmpul de editare. După ce am scris-o, apăsăm ok și așteptăm ca celălalt să se conecteze. Cel care controlează va apăsa F 11, va auzi „Controling remote machine”, ceea ce înseamnă că are acces la computerul celuilalt.

Pentru a reveni pecomputer-ul personal, cel care controlează va apăsa din nou F 11. Va auzi „Controling local machine”, putând astfel să își desfășoare activitatea pe propriul PC. Puteți face asta ori de câte ori aveți nevoie în timp ce sunteți conectați la alt calculator.

După ce ați terminat, reveniți pe computer-ul dumneavoastră. Ambii utilizatori se vor deconecta imediat, folosind opțiunea „disconnect”, plasată în locul celei de „connect” în timp ce suntem conectați deja. Pentru a nu exista riscuri, dispozitivul trebuie deconectat de la Remote în momentul în care am terminat toate operațiunile. Deși extensia poate fi setată să pornească o dată cu computer-ul, fiind conectată pe o anumită cheie, nu este recomandat, pentru că vă puteți trezi controlați din greșeală sau voit de persoane nedorite.

Cam aceasta a fost mica noastră călătorie printre comenzile de bază ale extensiei NVDA Remote. Vă doresc utilizare plăcută, sigură și lipsită de probleme!